Ir-Regolament tal-Kummissjoni (KE) Nru 1586/94
tat-30 ta' Ġunju 1994
li jemenda r-Regolament tal-Kummissjoni (KEE) Nru 1722/93 dwar rifużjonijiet ta' produzzjoni fis-setturi taċ-ċereali u ross rispettivament
IL-KUMMISSJONI TAL-KOMUNITAJIET EWROPEJ,
Wara li kunsidrat it-Trattat li jistabbilixxi l-Komunità Ewropea,
Wara li kunsidrat ir-Regolament tal-Kunsill (KEE) Nru 1766/92 tal-21 ta' Ġunju 1992 dwar l-organizzazzjoni komuni tas-suq fiċ-ċereali [1], kif emendat bir-Regolament (KEE) Nru 2193/93 [2], u b'mod partikolari Artikolu 7 tiegħu,
Wara li kunsidrat ir-Regolament tal-Kunsill (KEE) Nru 1418/76 tal-21 ta' Ġunju 1976 dwar l-organizzazzjoni komuni tas-suq fir-ross [3], kif l-aħħar emendat bir Regolament (KEE) Nru 1544/93 [4], u b'mod partikolari Artikolu 9 tiegħu,
Billi Artikolu 5(1) tar-Regolament tal-Kummissjoni (KEE) Nru 1722/93 li jistabbilixxi regoli dettaljati għall-applikazzjoni tar-Regolamenti tal-Kunsill (KEE) Nru 1766/92 u (KEE) Nru 1418/76 dwar rifużjonijiet ta' produzzjoni fis-setturi taċ-ċereali u ross rispettivament [5] jispeċifika li applikazzjonijiet għaċ-ċertifikati ta' rifużjonijiet għandhom ikunu indirizzati bil-miktub lill-awtorità kompetenti; billi huwa xieraq illi l-ġranet li fihom dawn l-applikazzjonijiet jistgħu jsiru jkunu speċifikati u li limitu ta' żmien jiġi impost għas-sottomissjoni tal-applikazzjonijiet;
Billi, skond it-tieni sottoparagrafu ta' Artikolu 6(3), matul Lulju u Awissu tas-snin tas-suq 1993/94, 1994/95 u 1995/96, ċertifikati huma validi biss sa l-aħħar jum tax-xahar li fih ikun inħareġ iċ-ċertifikat; billi dan il-perjodu qasir ta' validità jista' jirriżulta f'numru kbir ta' applikazzjonijiet għaċ-ċertifikati; billi huwa xieraq, għalhekk, li jiġi speċifikat il-31 ta' Awissu bħala l-aħħar jum għall-validità taċ-ċertifikati kollha maħruġa f'Lulju u Awissu;
Billi l-applikazzjoni tar-rata tar-rifużjoni valida fil-jum ta' l-ipproċessar fil-każ tal-applikazzjonijiet għaċ-ċertifikati preżentati f'Lulju tas-snin tas-suq 1994/95 u 1995/96 tippermetti li jittieħed aktar qis tal-varjazzjoni fir-rata tar-rifużjoni matul il-perjodu tal-validità tal-iċċertifikar;
Billi l-Kumitat ta' l-Immaniġġjar għaċ-ċereali ma tax opinjoni fil-limitu taż-żmien stipulat mill-President tiegħu,
ADDOTTAT DAN IR-REGOLAMENT:
Artikolu 1
Ir-Regolament (KEE) Nru 1722/93 jiġi emendat kif ġej:
1. Dan li ġej jiżdied ma' Artikolu 5(1):
"L-applikazzjoni għandha tiġi preżentata kull jum ta' xogħol qabel il-5 p.m., ħin ta' Brussels".
2. It-tieni sottoparagrafu ta' Artikolu 6(3) qiegħed jiġi mibdul minn:
"Iżda, matul Lulju u Awissu tas-snin tas-suq 1994/95 u 1995/96, ċertifikati li għalihom saru l-applikazzjonijiet matul ix-xhur in-kwistjoni għandhom ikunu validi biss sal-31 ta' Awissu."
3. Dan li ġej qiegħed jiżdied ma' l-ewwel sottoparagrafu ta' Artikolu 6(4):
"Iżda, fil-każ ta' applikazzjoni għar-rifużjoni preżentata matul Lulju tas-snin tas-suq 1994/95 u 1995/96, l-ammont ta' rifużjoni li għandu jitħallas għandu jkun l-ammont applikabbli fil-jum tal-ipproċessar tal-lamtu".
Artikolu 2
Dan ir-Regolament jibda jseħħ fl-1 ta' Lulju 1994.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussels, 30 ta' Ġunju 1994.